
ANFP încheie seria întâlnirilor regionale dedicate noului sistem de recrutare în funcția publică 
      Peste 500 participanți au fost implicați în procesul de informare  
Agenția Națională a Funcționarilor Publici (ANFP) anunță finalizarea seriei de evenimente regionale dedicate implementării Concursului național și transformării modului de recrutare în administrația publică. 
În perioada ianuarie – martie 2026, ANFP a organizat întâlniri regionale la Craiova, Constanța, Cluj, Predeal, Timișoara și Iași, reunind reprezentanți ai instituțiilor și autorităților publice centrale și teritoriale. Aceste întâlniri au oferit un cadru de dialog deschis despre noul model de recrutare în funcția publică, bazat pe Concursul național, dar și despre instrumentele digitale care susțin acest proces.
Demersul ANFP a urmărit să aducă mai multă claritate asupra etapelor de organizare a concursului, să sprijine instituțiile în adaptarea la noile proceduri și să creeze un spațiu de colaborare între actorii implicați. 
În cadrul acestor întâlniri au fost prezentate şi soluțiile informatice dezvoltate de ANFP (precum E-ANFP și SIMRU), dar şi noile abordări privind evaluarea competențelor și măsurile de sprijin oferite instituțiilor publice.
Întâlnirea de la Iași, ultima din această serie, a adus în discuție și perspectiva mediului universitar și a studenților interesați de o carieră în administrația publică, consolidând legătura dintre sistemul educațional și cel administrativ.
Felix Cozma, președintele ANFP : „Am lucrat împreună cu instituțiile publice şi cu parteneri din mediul privat şi universitar pentru a crea un cadru mai clar și mai predictibil al recrutării în funcția publică. Concursul național oferă șanse egale și reguli unitare, contribuind la profesionalizarea administrației. Ne dorim un proces de selecție transparent, corect și adaptat nevoilor actuale, care să consolideze încrederea în funcția publică și să sprijine atragerea specialiștilor de care administrația are nevoie.”
Rareş Rusu, vicepreşedintele ANFP: „Acțiunile derulate în această perioadă au reprezentat încă un pas important pentru ANFP în direcția unui sistem de recrutare transparent, coerent și mai bine adaptat nevoilor actuale ale administrației publice. Dialogul direct cu instituțiile publice a facilitat o înțelegere mai clară a schimbărilor și a sprijinit pregătirea pentru implementarea Concursului național.”
***
Concursul național este o activitate în implementarea Jalonului 416 Concurs pilot și organizarea concursului național de recrutare a funcționarilor publici, Reforma 3 – Modernizarea managementului resurselor umane în sectorul public, Componenta C14. Buna guvernanță, din Planul Naţional de Redresare şi Rezilienţă (PNRR).
Buget: 8.000.000 EURO
Data începerii proiectului: decembrie 2022
Data finalizării proiectului: martie 2026
Date de contact: e-mail: concurs-national@anfp.gov.ro, telefon: 0374112758

